Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(Denne offentliggørelse erstatter offentliggørelsen i EUT C 203 af 17.6.2020, s. 7)

(2020/C 322/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest 3 måneder efter datoen for offentliggørelsen af denne meddelelse.

ENHEDSDOKUMENT

»Λουκάνικο Πιτσιλιάς«/»Loukaniko Pitsilias«

EU-nr.: PGI-CY-02369 — 15.9.2017

BOB ( ) BGB (X)

1. Betegnelse(r)

»Λουκάνικο Πιτσιλιάς«/»Loukaniko Pitsilias«

2. Medlemsstat eller tredjeland

Cypern

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

Betegnelsen »Λουκάνικο Πιτσιλιάς«/»Loukaniko Pitsilias« bruges om et lagret, røget kødprodukt marineret i vin, som fremstilles uden tilsætning af konserveringsmidler (f.eks. nitrat, nitrit eller polyfosfat), smagsforstærkere eller andre tilsætningsstoffer. De råvarer, der indgår i fremstillingen, indeholder ligeledes ikke tilsætningsstoffer eller konserveringsmidler (f.eks. nitrat eller nitrit).

Følgende råvarer anvendes i tilberedningen:

— hakket fersk svinekød fra sunde dyr, der er slagtet i overensstemmelse med lovgivningen (helt afblødt og nedkølet med det samme). Ved modtagelse foretages kontrol af farve (karakteristisk lys rød), lugt (god) og kernetemperatur (mellem 0 °C og 4 °C)

— svinetarm, renset og saltet ved en temperatur på under 4 °C. Ved modtagelse foretages kontrol af renhed og lugt (god)

— tør rødvin fra vinmarker beplantet med vinstokke af den lokale sort Mavro, og hvor der også kan forekomme vinstokke af sorten Maratheftiko. Ved modtagelse af vinen foretages kontrol af vinens aroma (karakteristisk for druesorten), alkoholindhold (mellem 12 % og 15 %) samt sukkerindhold (under 4 g/liter)

— groft (hav)salt

— stødt koriander (Coriandrum sativum), stødt spidskommen (Cuminum cyminum) og stødt sort peber (Piper nigrum).

»Λουκάνικο Πιτσιλιάς«/»Loukaniko Pitsilias« har følgende egenskaber:

Fysiske egenskaber

Produktet sælges til konsum som rækker af pølser, som par eller som enkelte pølser.

Hver enkelt pølse er lang, smal og cylindrisk.

Diameter på hver enkelt pølse: 2-4 cm

Længde på hver enkelt pølse: 5-40 cm.

Organoleptiske egenskaber

Farve: mørk gråbrun til sort på ydersiden og blegt lilla indvendigt med markante, spredte fedtmarmoreringer.

Duft: duft af røg, rødvin, koriander (Coriandrum sativum) og spidskommen (Cuminum cyminum)

Smag: let saltet med fremtrædende smag af rødvin, røg, koriander, spidskommen og sort peber (Piper nigrum)

Konsistens: sammenhængende i konsistens. Ved udskæring er den enkelte skive sammenhængende, uden at det hakkede kød falder fra hinanden.

Kemiske egenskaber

Vandindhold: 40 %-60 %

Natriumchlorid: 1,5 %-3 %

Maksimalt fedtindhold: 35 %.

»Λουκάνικο Πιτσιλιάς«/»Loukaniko Pitsilias« kan sælges emballeret eller i løs vægt, hel eller i skiver.

3.3. Foder (kun for animalske produkter) og råvarer (kun for forarbejdede produkter)

Den tørre rødvin, der bruges ved tilberedning af »Λουκάνικο Πιτσιλιάς«/»Loukaniko Pitsilias«, produceres i det afgrænsede geografiske område på vinmarker med vinstokke af den lokale sort Mavro, som er dominerende i regionen. Vinmarkerne er beliggende i området Pitsilia, hvor der fremstilles vine med kontrolleret oprindelsesbetegnelse. Vinmarkerne kan også være beplantet med vinstokke af sorten Maratheftiko (Vamvakada).

Området Pitsilia er kendetegnet ved en særlig jordbundsmorfologi og -kvalitet, der er fordelagtig til dyrkning af druer til vinfremstilling, herunder højt beliggende, tørre skråninger, eroderet vulkansk undergrund og ringe nedbør i den periode, hvor druerne modner. De særlige klimatiske og morfologiske forhold giver de vine, der er produceret i Pitsilia-området særlige organoleptiske og kvalitetsmæssige kendetegn, der videregives til produktet og påvirker dets organoleptiske egenskaber, fordi vinmarineringen udgør en væsentlig del af konserveringsprocessen.

3.4. Specifikke etaper af produktionen, som skal finde sted i det afgrænsede geografiske område

De forskellige trin i tilberedningen af »Λουκάνικο Πιτσιλιάς«/»Loukaniko Pitsilias«, som skal foregå inden for det afgrænsede geografiske område, er: tørsaltning af det hakkede kød samt marineringen i vin i mindst 3 dage, tilsætning af krydderier, påfyldning af blandingen i svinetarm, binding af tarmene med mellemrum i rækker af sammenhængende »Λουκάνικο Πιτσιλιάς«/»Loukaniko Pitsilias«, røgning i 2-5 dage samt lagring af pølserne i modningsrummet (efter behov), så de får det vandindhold, producenten ønsker (afsnit 3.2).

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Uanset i hvilken form produktet præsenteres (emballeret eller i løs vægt, hel eller skiveskåret) skal det være forsynet med en passende mærkning med oplysninger om den registrerede betegnelse og oplysninger om fabrikken, hvor produktet er produceret og/eller udskåret i skiver og pakket (hvis udskæring og pakning ikke foregår på produktionsfabrikken).

4. Kort angivelse af det geografiske områdes afgrænsning

Det afgrænsede geografiske område, Pitsilia, er kendt som et bjergområde. Det omfatter områder i 700 meters højde eller derover og ligger inden for følgende lokaliteter, der administrativt hører under:

Nicosia-distriktet: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi og Kambi.

Larnaca-distriktet: Odou.

Limassol-distriktet: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra og Chandria.

5. Tilknytning til det geografiske område

Ansøgningen om registrering af betegnelsen »Λουκάνικο Πιτσιλιάς«/»Loukaniko Pitsilias« BGB baseres på produktets fysiske, kemiske og organoleptiske egenskaber, som udvikles og bevares i en produktionsproces, der ikke kræver brug af tilsætningsstoffer eller andre hjælpestoffer.

De særlige kendetegn ved »Λουκάνικο Πιτσιλιάς«/»Loukaniko Pitsilias« er resultatet af producenternes særlige håndværksmæssige kunnen, herunder især følgende:

Hver enkelt producent udvælger selv kødet. Producenterne anvender hakket kød fra forskellige dele af grisen (undtagen livsvigtige organer) med forskelligt fedtindhold. Dermed kan producenterne øge eller reducere fedtindholdet. Producenterne anvender deres erfaring til at fuldføre denne proces og sikre, at fedtprocenten i »Λουκάνικο Πιτσιλιάς«/»Loukaniko Pitsilias« ikke bliver højere end 35 %, da det vil give produktet en blødere konsistens end ønsket.

Det hakkede kød saltes efter producentens skøn ud fra erfaring og omrøres med intervaller for at opnå en ensartet saltfordeling i det hakkede kød og det ønskede saltindhold i det færdige produkt.

Saltning og vinmarinering sker samtidigt. Det saltede hakkede kød ligger i vinen i mindst 3 dage og omrøres jævnligt for at sikre, at vinens karakteristiske smag, aroma og farve fordeles ensartet i kødblandingen.

Den karakteristiske, intense vinsmag og aroma og den karakteristiske farve indvendigt i »Λουκάνικο Πιτσιλιάς«/»Loukaniko Pitsilias« påvirkes af valget af en passende vin med hensyn til aroma og kemiske egenskaber samt varigheden af den periode, hvor det hakkede kød marineres i vinen. Vinen skal være en tør rødvin fra vinmarker med vinstokke af den lokale sort Mavro, som er dominerende i området (dyrkes på omkring 80 % af det samlede areal, der er tilplantet med vinstokke), og hvor der også kan forekomme vinstokke af den blå druesort Maratheftiko.

På samme måde som salt og vin tilsættes krydderier til blandingen.

Processerne med saltning, vinmarinering, tilsætning af krydderier og omrøring af farsen er vigtige trin i produktionsprocessen, som skal sikre, at pølserne fremstilles af den samme fars og alle har de samme kvalitetsegenskaber.

Når blandingen har det særlige særkende, som producenten ønsker, fyldes den på naturlig svinetarm. Tarmen lukkes i enderne, og der bindes knude med bestemte intervaller, så der dannes rækker af »Λουκάνικο Πιτσιλιάς«/»Loukaniko Pitsilias« som »pølser på snor«. En vigtig del af producenternes ekspertise, når pølserne fyldes på tarm og bindes, er at lave små huller, der forhindrer, at overskydende væske lukkes inde. Hvis det sker, bliver det færdige produkt meget ujævnt og med luftlommer.

En anden vigtig del af producenternes ekspertise er røgningen, da den er afgørende for det færdige produkts smag, aroma, konsistens og farve. Røgningen er også det trin i produktionsprocessen, som bestemmer den udvendige farve på »Λουκάνικο Πιτσιλιάς«/»Loukaniko Pitsilias«-pølserne, da farven bliver mørkere mod slutningen af røgningen. Der anvendes mild og gradvis koldrøgning. Ildens intensitet, røgningens varighed, afstanden mellem ilden og pølserne, og hvor ofte pølserne flyttes rundt i røgeriet bestemmes på baggrund af producentens erfaring, og det giver en slutprodukt, der er røget uden at ændre den smag og aroma, der blev opnået i det produktionstrin, hvor kødet marinerede i vin og krydderier. Ildens intensitet varierer efter klimaforholdene for at sikre, at smag og konsistens i det færdige produkt ikke påvirkes. Hvis ilden er for kraftig under røgningen, vil det færdige produkt få en mere sprød konsistens, og den udvendige farve vil blive mørkere, og det er ikke ønskede egenskaber.

Røgning og (eventuelt) modningstiden er de processer, der giver produktet det ønskede fugtindhold og den karakteristiske faste konsistens ved konsum i modsætning til lignende produkter, der ikke røges og modnes.

Klimaet i Pitsilia-området med kølige tørre somre og milde vintre kombineret med det skrånende terræn med relativt ufrugtbar jord har dannet baggrund for udviklingen af processen til fremstilling og konservering af forarbejdede kødprodukter under almindelige omgivende forhold og gjort det muligt at have forsyninger af kød til familien året rundt. Ekspertisen i at fremstille disse produkter er overleveret uændret fra generation til generation. Det er den samme viden, som udnyttes i dag af producenterne i Pitsilia-området under mere moderne forhold.

Jordbunden og klimaet i Pitsilia-området har også bevirket en lavere volumen i produktionen af druer sammenlignet med andre områder, og derfor bliver druesaften mere rig på polyphenoler. Ud over produktionsekspertisen har producenterne af »Λουκάνικο Πιτσιλιάς«/»Loukaniko Pitsilias« også arvet den fremragende sorte vin, der omtales af N. Ierides, 1903: Cyperns historie kort fortalt), og det skaber en yderligere tilknytning mellem produktet og området, da produktet bærer præg af den intense smag og aroma, der er kendetegnende for de lokale Mavro-vine.

Det er på grund af de særlige kendetegn, som »Λουκάνικο Πιτσιλιάς«/»Loukaniko Pitsilias« udviser, og som skyldes producenternes ekspertise og brugen af områdets vine, at produktet sammen med Pafítiko Loukaniko har opnået et omdømme som Cyperns bedste pølser, ifølge P. Xioutas, 1978: Kypriaki Laografia ton Zóon (Dyr i den kypriotiske folklore).

Forarbejdede kødprodukter fra Pitsilia, herunder »Λουκάνικο Πιτσιλιάς«/»Loukaniko Pitsilias«, forbindes generelt med dette område, og de nævnes konkret i alle publikationer og/eller hjemmesider med turistoplysninger og/eller gastronomi (Cyperns landbrugsministerium, Naturressourcer og miljø, 2011: Gastronomikos Chartis tis Kyprou (Kulinarisk kort over Cypern) og Florentia Kithraiotou, 2009: Trofi: aformi schesis (Mad: Grundlaget for et godt forhold).

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) EUT L 343 af 14.12.2012, s. 1.